بن روشد

**بن روشد** (مزيود ف 14 أبريل 1126 ف قرطبة، توفّى ف 10 دجنبر 1198 ف مراكش) هو واحد لعالم مسلم أصلو أندلسي، و تميز ف بزاف د لمجالات منهم لفلسفة، الطب، لفقه، لفيزيا و لماط. و تقلد لمناصب ديال طبيب و قاضي تحت سلطة دولة لموحدية ف قرطبة و ف مراكش. لأعمال ديال بن روشد بقات خالدة حتى عند لغرب (لي كيعرفوه ب سمية *Averroes أڤيرويس*) و كيقولو عليه هو لأب ديال لفلسفة لعقلانية.

## لميلاد و النشأة

تولد بن روشد ف قرطبة عام 1126 ميلادي (520 هجري) ف عائلة من أهم لعائلات ف الأندلس، و لي كانت معروفة ب المذهب المالكي. جدو أبو لوليد محمد و باه أبو لقاسم كانوا كيخدمو ف لقانون ف زمن حكم المرابطين.

حفظ بن روشد موطأ مالك و ديوان المتنبي من صغرو. قرا الفقه على المذهب المالكي و لعقيدة على المذهب الأشعري. كان ذكي بزاف و معجب ب أرسطو بزاف.

تصغير|رسمة تخيلية ديال بن روشد.

## ف دولة لموحدين

بدا بن روشد حياتو لمهنية ف بلاط أبو يعقوب يوسف من لموحدين، و لي كان كيحب لعلوم و الفلسفة. كان بن زهر، الطبيب المشهور، طبيب لعائلة لملكية ف ذاك لوقت. قدمو بن طفيل ل أبو يعقوب خليفة لموحدين.

### لأعمال الفلسفية

كتب بن روشد أول مؤلفاتو ف شرح أفكار الفيلسوف الإغريقي أرسطو و هو ف قصر أبو يعقوب. تأثرت فلسفتو و أفكارو الدينية ب فلسفة بن باجة.

كايتعتابر بن روشد من أهم فلاسفة الإسلام. دافع على الفلسفة و صحح علماء و فلاسفة قبل منو كيما بن سينا و الفارابي ف فهم بعض نظريات أفلاطون و أرسطو.

## لمؤلفات
تصغير|الجزء للول ديال لكتاب المشهور د بن روشد "بداية المجتهد ونهاية المقتصد".

### الكتوبة الفلسفية

من أهم لكتوبا ديالو "تهافت التهافت"، و لي كيتعتابر رد على الغزالي ف كتابو "تهافت الفلاسفة"، فين دافع بن روشد على الفلسفة و ضرورة تخدام لعقل. كما كتب "فصل المقال" و "مناهج الأدلة".

### الكتوبا د الطب

ف الطب، كتب "كتاب الكليات" لي كملو ف 1169 (565 هجري). راجع بن روشد هاد الكتاب عدة مرات، و ف نسخة غرناطة صادق بعض آراء ݣالينوس، بينما ف نسخة مدريد نقدو و صححو ف نفس لمواضع.

حاول ف هاد الكتاب يثبت مبادئ الطب لعلمية و يتجنب صياغة كتوب أخرين لي كانت عامرة بملاحظات و نصائح تطبيقية بلا نظام أولا رتباط ب مبادئ طبيعية.

### الكتوبا د لفقه

كتب "بداية المجتهد ونهاية المقتصد" ف الفقه، و لي كيتعتابر من أهم مؤلفاتو ف هاد المجال.

## لإسهامات العلمية

### ف علم النفس

من ملاحظات من تشريح الدماغ، عطا بن روشد مهمة ل كل طرف من الدماغ. عتابر بلي الروح كاينة ف الأعضاء المجوفة ديال الدماغ، و بلي الخيال كاين ف البطين لقدّامي ديال الدماغ، و بلي التأمل (الفكر) كاين ف البطين لوسطاني ديال الدماغ، و كاينة كليات الذاكرة و الإحتفاظ ف الجزء اللوراني ديال الدماغ. هاد الخاصيات موجودة ب النسبة ليه غير عند الإنسان.

### تأثيرو على الغرب
[تصغير|بن روشد جزء من إفرسك لوحة [مدرسة أثينا، ديال لفنان رافاييل، 1509 م، لبيت ديال التوقيعات، قصر بونتفيتشي، الڤاتيكان، روما، طاليان.]]

تعرف بنو رشد ف الغرب ب تعليقاتو و شروحاتو ل فلسفة و كتابات أرسطو لي مكانتش متاحة ف أوروپا اللاتينية ف العصور الوسطى، حيت قبل عام 1100 ميلادية كان عدد قليل ديال لكتوبا د أرسطو ف المنطق تترجمتو للغة اللاتينية على يد الفيلسوف المسيحي بويتيوس ، وخا أعمال أرسطو الكاملة كانت معروفة ف بيزنطة. و من بعدما نتاشرو الترجمات اللاتينية ديال لأعمال الأرسطية الأخرى من اليونانية و العربية ف القرون 12 و 13 ولا أرسطو مأتّر كتر على الفلسفة الأوروپية ف العصور الوسطى. و ساهمات شروح بن روشد ف زيادة تأثير أرسطو ف الغرب القروسطي. ف ؤروپا القروسطية أثرت مدرسة بن روشد المعروفة ب "الرشدية" ف الفلسفة على الفلاسفة المسيحيين بحال طوما لأكويني، و اليهود بحال موسى بن ميمون و ݣيرصونيديص. و وخا كانو ردود فعل سلبية من رجال الدين اليهود و المسيحيين، كانت كتابات بنو روشد كتدرس ف جامعة باريس و جامعات العصور الوسطى الأخرى، و بقات المدرسة الرشدية الفكر مهيمنة ف ؤروپا الغربية حتى للقرن 16.

## لمشاكل و النفي

وخا بن روشد كان محبوب من عند لخلفا لموحدين اللوالا، ف اللخر تعرض للمشاكل. بحيث أمر يعقوب لمنصور باش يتنفى و يتحرقو لكتوبا ديالو و يتنفى عام 1195 (591 هـ). ويرجع اكبر اسباب لنفي ديالو اشتغالو بالفلسفة ولضغوط سياسية على السلطان فديك الفترة.
هاد الفترة تسمات ف حياتو ب نكبة ولكين عاود عفى عليه سلطان يعقوب منصور و رجع للمغرب.

## لوفاة

بعد فترة قليلة من رجوعو، مات بن روشد ف مراكش ف 10 دجنبر 1198 ميلادي (595 هجرية).

## لورث

كان بن روشد واحد من أكثر الشخصيات الإسلامية لي ثارت الجدل ف عصرو، و حتى ل دابا. شافوه البعض مرتد على دينو و كافر بسبب أفكارو الفلسفية، فيما عتابروه وحدين خرين مفكر كبير و عالم فقيه عندو نظرتو الخاصة للحياة و الدين.

ف الوقت لي حتافو بيه الغرب و شافو بلي مؤلفاتو كانت واحد من روافد نهضتو العقلية، أدات معاركو الفكرية و خلافاتو مع فلاسفة المسلمين ل حرق كتوبو و نفيو.

كيتعتابر بن روشد واحد من أعظم العقول لي نجبتها الحضارة الإسلامية من خلال فلسفتو ف التوفيق بين الدين و الفلسفة، و إسهاماتو ف الطب و الفكر.

## مصادر

تصنيف:زيادة 1126
تصنيف:وفيات 1198
تصنيف:بن رشد
تصنيف:لإمبراطورية لموحدية
تصنيف:ناس توفاو ف مراكش
تصنيف:شخصيات عندها كتر من تاريخ د الزيادة ف ويكيداطا
تصنيف:شخصيات عندها كتر من تاريخ د لوفاة ف ويكيداطا
تصنيف:طبيب أندالوسي